[pic] | KOMISIJA EVROPSKIH SKUPNOSTI |

Bruselj, 12.1.2009

COM(2008) 914 konč.

2007/0098 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o skupnih pravilih glede pogojev za opravljanje dejavnosti cestnega prevoznika

2007/0098 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o skupnih pravilih glede pogojev za opravljanje dejavnosti cestnega prevoznika

1. OZADJE

Datum predložitve predloga EP in Svetu (dokument COM(2007) 263 konč. – 2007/0098COD): | 23 maj 2007. |

Datum mnenja Evropskega ekonomsko-socialnega odbora: | 16 januar 2008. |

Datum mnenja Evropskega parlamenta, prva obravnava: | 21 maj 2008. |

Datum predložitve spremenjenega predloga: | 13. junij 2008. |

Datum sprejetja skupnega stališča: | 9.1.2009 |

2. CILJ PREDLOGA KOMISIJE

Cilj predloga je določiti skupna pravila glede pogojev za opravljanje dejavnosti cestnega prevoznika. Namen predloga je nadomestiti Direktivo 96/26/ES z novo uredbo, da bi dosegli boljšo usklajenost in spodbudili pravičnejšo konkurenco med prevozniki na notranjem trgu.

3. PRIPOMBE NA SKUPNO STALIŠČE

3.1. Splošne pripombe na skupno stališče

V razpravi na Svetu sta bila najpomembnejša dva elementa. Prvi je bil postopek, ki ga morajo pristojni organi upoštevati v primeru kršitev, ki spadajo med „najresnejše kršitve“ in so vključene v novo Prilogo III. Drugi pa je bil elektronski register, ki ga morajo vzpostaviti države članice, njegova zgradba in vsebina, ter roki za medsebojno povezovanje in vnos podatkov.

3.2. Podrobne pripombe Komisije

V skupnem stališču so vključene številne spremembe, ki jih je Evropski parlament predlagal ob prvi obravnavi (8, 9, 10, 11, 12, 13, 108, 16, 17, 18, 19, 20, 23, 24, 26, 29, 30, 32, 38, 39, 43, 45, 48, 49, 56, 61, 65, 67, 68, 69, 74, 75, 76, 77, 79, 81, 82, 83, 85, 89, 90, 91, 92, 93, 94, 97 in 98). Vsi ti predlogi sprememb so bili za Komisijo sprejemljivi.

Drugi predlogi sprememb so vključeni delno (35, 36, 44, 62 in 80) ali z drugačnimi roki (73, 88, 100 in 101). V skupnem stališču so tudi že vključene naslednje določbe:

- opredelitev povezave med upravljavcem prevoza in podjetjem (21) ter zahteva, da mora imeti upravljavec prebivališče v EU (22 in 25);

- glede zunanjega upravljavca (člen 4(2)): skupno stališče prevzema zamisel, da se državam članicam da možnost, da dovolijo skupni vozni park 50 vozil na zunanjega upravljavca in da to število znižajo, ne da se jim pa možnosti neuvedbe takšne omejitve (109); poleg tega je v skupnem stališču preoblikovan pogoj glede neodvisnosti zunanjega upravljavca (28);

- postopek, ki sledi najresnejšem kršitvam, je določen v Prilogi III (40, 41 in 42): v skupnem stališču je predviden podoben postopek, ki pa ne vključuje rokov, kot jih predlaga Parlament za sprejetje seznama kršitev, in postopka komitologije za sprejetje Priloge III;

- možnost, da države članice osebe z določenimi izkušnjami oprostijo opravljanja izpita (52); vendar se v skupnem stališču zahteva višje število let izkušenj (15 let, novi člen 8a);

- Priloga III (predlog spremembe 104) o najresnejših kršitvah v prilagojeni različici;

- ukrepi za prilagoditev ponavljanja rednih pregledov podjetij tehničnemu napredku (59); vendar skupno stališče predlaga, da se pregledi usmerijo na podjetja, za katera je bilo ocenjeno povečano tveganje po letu 2015; do takrat se pregledi opravljajo vsakih pet let.

Glede registra (člen 15, predlogi sprememb 70, 71, 72, 73 in 74) sta Parlament in Svet podprla postopno vzpostavitev in medsebojno povezovanje elektronskih registrov podjetij cestnega prevoza, vendar sta predlagala različne časovne razporede.

Poleg predloga Komisije tako prva obravnava kot tudi skupno stališče omogočata vzpostavitev ločenega registra kršitev in upravljavcev prevoza, ki veljajo za neprimerne za vodenje podjetja. V skladu s skupnim stališčem ostanejo ti upravljavci v registrih ne samo dve leti, ampak vse dokler se ponovno ne vzpostavi njihov dober ugled.

Parlament je ob prvi obravnavi predlagal, da bi obstajala javen in zaseben del registra, pri čemer bi do slednjega imeli dostop le pristojni organi pod posebnimi pogoji (s posebnimi pristojnostmi na področju cestnega prometa in zapriseženi uradniki). Parlament poleg tega predlaga vzpostavitev registra upravljavcev prevoza. Ta predloga nista bila vključena v skupno stališče.

Medtem ko je Parlament ob prvi obravnavi zahteval, da se v register registrskih oznak vozil vključijo tudi vozila, ki obratujejo zunaj države članice sedeža, skupno stališče navaja, da lahko Komisija v letu 2009 pripravi priporočilo o vključitvi registrskih oznak vozil. Ta zadnja zahteva je bila del dokončnega kompromisa v pogajanjih Sveta.

Poleg tega skupno stališče ne vključuje naslednjih določb, ki bi bile lahko sprejemljive ali načeloma sprejemljive za Komisijo:

- omejitev področja uporabe odstopanja za nekomercialni prevoz potnikov od uredbe (predlog spremembe 107);

- navedba varnih nosilcev podatkov kot pogoj v zvezi z zahtevo glede sedeža (31);

- zahteva po prilagoditvi menjalnega tečaja za valute vsako leto namesto vsakih 5 let (46);

- zahteva po medsebojno skladnih merilih za akreditacijo organizacij za usposabljanje in preverjanje prosilcev za upravljavce prevoza (51);

- možnost, da države članice spodbujajo redno usposabljanje upravljavcev prevoza (53);

- zahteva, da je pristojni organ odgovoren za posodabljanje in vzdrževanje elektronskih registrov (57);

- skrajšanje rokov, v katerih mora podjetje dokazati, da ima dejanski in stalni sedež (64);

- predlog, da države članice obvestijo Komisijo o spričevalih, ki jih priznajo kot dokazilo o strokovni usposobljenosti (86);

- preoblikovanje navedbe „regulativni postopek s pregledom in krajšimi roki“ (96); iz skupnega stališča je ta postopek odstranjen.

Skupno stališče ne vključuje naslednjih določb, ki niso bile sprejemljive ali katerih predlagano besedilo ni bilo sprejemljivo za Komisijo:

- preoblikovanje zahteve o parkirnih mestih, pri čemer Parlament zahtevo po zadostnem številu parkirnih mest nadomešča z zahtevo po sposobnosti dokazati, kje so vozila parkirana (111); Svet je to določbo črtal;

- sklicevanje na shranjevanje podatkov in varstvo podatkov kot predpisa Skupnosti, katerega neupoštevanje bi lahko postavilo pod vprašaj dober ugled upravljavca prevoza (37);

- drugi del predloga spremembe 44, ki pravi, da se kapitalska sredstva izkažejo s potrjeno bilanco stanja ali z bilanco stanja za davčne namene;

- zahteva, da se izpit o strokovni usposobljenosti opravlja v državi članici prebivališča (50);

- zahteva, da upravljavci prevoza, ki se vračajo v poklic po petletni prekinitvi, opravijo preusposabljanje (113);

- sklicevanje na prepoved prenosa potrdila o strokovni usposobljenosti na pravne osebe (55);

- tudi po medsebojnem povezovanju registrov preverjanje samo, „če obstaja kakršen koli dvom“, ali je bil upravljavec prevoza razglašen za neprimernega za vodenje prevozne dejavnosti (58);

- skrajšanje rokov, v katerih lahko podjetje nadomesti upravljavca prevoza (63);

- črtanje možnosti preložitve medsebojnega povezovanja nacionalnih registrov z regulativnim postopkom s pregledom (116);

- zahteva po izvedbi študije o možni vključitvi taksijev v področje uporabe uredbe (99);

- predlog 1. junija 2009 kot datuma za začetek izvajanja uredbe (103); skupno stališče predvideva, da bi se uredba začela izvajati 24 mesecev po njenem začetku veljavnosti.

V skupno stališče so vključene tudi naslednje nove določbe:

- navedba prevoza živali med pravili, ki jih upravljavec prevoza ali podjetje ne sme kršiti (člen 6(1)(b));

- možnost, da države članice izdajo različna dovoljenja za podjetja, ki opravljajo samo nacionalne prevoze (člen 10(1));

- možnost, da države članice podaljšajo rok za proučitev vloge za izdajo dovoljenj (člen 10(3));

- možnost, da države članice skrajšajo rok, v katerem mora podjetje sporočiti spremembe podatkov za uporabo dovoljenja (člen 10(5));

- sprememba ubeseditve tega, kar mora podjetje dokazati, če zahteva glede finančnega položaja ni več izpolnjena (člen 12(1)(c));

- podrobnejši opis pravil o elektronskih registrih, ki jih mora Komisija sprejeti v skladu s postopkom komitologije (člen 15(5));

- poenostavitev poročila o opravljanju dejavnosti, ki ga mora predložiti država članica (člen 26).

4. SKLEP

Svet je sprejel svoje skupno stališče s kvalificirano večino. Komisija meni, da skupno stališče izraža glavne cilje njenega predloga in ga zato lahko podpre.